
^uid  humeri  valeant,  quid  ferre  re¬ 
cusent,  diu  mecum  perpendens,  argumen¬ 
tum  pro  mea  dissertatione  instittctus  sote- 
rios  e  penu  physiologica,  in  qua  cornuco¬ 
piae  delitescit,  unde  aptissime  thema  ali¬ 
quod  depromi  posset,  selegi.  Ast  tantum 
abest,  ut  somniarem,  me  novi  quidpiam 
invenisse  et  typis  mandasse,  ut  potius  in¬ 
genue  fatear  oporteat,  me  modo  ea  colle- 

gisse,  quae  conatus  celeb.  virorum  jam  in 
lucem  protulerint,  quaeque  tironem  fili 
Ariadnei  adinstar  manu  duxere.  Melius, 
mehercle,  est  in  campo  procedere  tuto. 

quam  altos  quaerere  montes,  minimeque 
vellem  Icarus  esse ,  qui  pennas  combus¬ 
sit,  quum  in  scapulis  alas  sentiret.  Te 

autem  rogo,  lector  benevole!  ut  virium 
\  •_ 
imbecillium  et  temporis  angustiarum  me¬ 
mor  laborem  ex  aequo  judicare  velis. 

IVisuSj  omnibus  naturae  entibus  innati,  omnia  alia 
ita  et  hominem  ad  naturalia  perficienda  monentes,  in¬ 
columitatem  vitae  indi  vidualis  respicientes,  in  libris 
instinctuum  soteriorum  nomen  gerunt,  suntque  sensus 
organici,  per  totam  vitam  plus  minusve  vigentes,  ho¬ 
minem  a  primis  annis  ad  senectam  et  mortem  usque  ad 
varia  persequenda  impellentes,  atque  existentiam  in¬ 
dividuam  muneribus  tuentes  variis ,  quorum  praecipua 
sequentia  sunt: 

1.  Manifestat  se  sensus  organicus  praecipue  in¬ 
stinctu  seu  impulsu  ad  certas  actiones  per  sensum  ob¬ 
scurum  suscitato,  haud  voluntario ,  necessario  et  nulli 
experientiae  aut  perceptioni  innixo,  quo  bruta  animalia, 
modo  nati  infantes,  fatui  homines  et  aegri  nonnunquam 
reguntur.  Altius  locatur  conservationis  nisus,  qui 
actiones  plurimas ,  quibus  corporis  integritas  servatur, 
manifestas  sensationes,  perceptiones  et  voluntatis  effi¬ 
caciam  deposcit  5  aliqui  tamen  motus,  quibus  pericula 
imminentia  praecavere  solemus ,  automatici  fere  sunt: 
sic  nobis  insciis  palpebrae  clauduntur,  si  quid  oculum 
laedere  minitatur ,  sic  territi  velut  sponte  sua  sub  im¬ 
minente  periculo  retrahuntur. 

2.  Monet  nos  corporeus  sensus ,  ut  substantias  va¬ 
rias  a  natura  externa  recipiamus ,  et  alias  e  corpore 
eliminemus.  Huc  spectant  sensus  famis ,  sitis  et  vo¬ 
luptatis  ,  quae  cum  manducando  et  bibendo  jungitur ,  et 
satietatis  atque  nisus  ad  evacuandam  alvum  et  urinam 
impellens. 

3.  Edocet  nos  idem  sensus  organicus  de  virium 

miiscularium  et  systematis  nervosi  abundantia  aut  de¬ 
fectu,  et  invitat  nos  priore  in  casu  ad  ponendas  actio¬ 
nes  voluntati  nostrae  subjectas ,  in  altero  vero  ad 
quietem  capiendam, 

4.  Inservit  coenaesthesis  caloris  et  frigoris  sensui , 
quatenus  de  expansione  aut  contractione  materiae  orga¬ 
nicae  per  certum  externi  vel  interni  caloris  gradum 
suscitatis  edocemur.  Temperies  externa  papillas  ner- 
veas  in  cutaneo  systemate  inque  muciparis  tunicis  dis¬ 
persas  primitus  adficit,  organicus  autem  calor  per  cor¬ 
pus  universum  viget,  licet  in  medulla  spinali,  innervis 
cura  ea  adhaerentibus  inque  centro  systematis  ganglio¬ 
rum  maxime  percipiatur^  Advertimus  hinc  horrores 
febriles  a  spina  dorsi  eque  praecordiis  per  corpus  uni¬ 
versum  propagari,  ipsumque  systema  cutaneum  mox 
in  consensum  adduci.  Cum  autem  corporeus  sensus 
distinctas  sensationes  haud  gignat,  expansionis  et 
contractionis  causam,  quae  in  materiam  organicam  agit, 
rite  advertere  non  possumus.  Inde  igitur  est,  qiiod 
aegri  saepe  de  calore  aut  frigore  conquerantur,  quam¬ 
vis  temperiei  manifestam  vicissitudinem  nec  manu  nec 
thermpmetro  detegere  liceat,  imo  saepe  contrarium 
plane  observemus. 

5.  Quando  singula  vitae  munera  debito  cum  vigore 
procedunt,  secundae  valetudinis  sensus  singulari  quadam 
animae  libertate  et  irrestricta  potestate  in  gubernando 
corpore  se  insinuat.  Perturbato  autem  processus  vi¬ 
talis  aequilibrio,  et  mutato  singularum  functionum  vi¬ 
gore,  sensus  aegritudinis  suscitatur,  qui  pro  ratione 
partium  adfectarum,  pro  gradu  adfectionis  et  morbi 
natura  varius  est,  non  tamen  semper  morbi  intentioni 
respondet. 

6.  Ubi  materiae  organicae  seu  potius  nervorum  in 
ea  diffusorum  forma,  mistio  aut  vires  sic  convertuntur, 
ut  mechanica ,  chemica  vel  dynamica  mutatio  sit  gra¬ 
vior,  nec  sufferri  illico  per  vitalem  processum  possit, 

doloris  sensus  concitatur  ^  qui  intentione  et  modo  pro 
varia  partium  laesarum  et  causarum  laedentium  indole , 
et  pro  individualis  constitutionis  ratione  diifert.  Non 
tamen  distincta  adeo  semper  est  doloris  perceptio,  ut 
causam  et  locum  adfectum  rite  annunciet.  Transitus 
autem  sensus  corporei  in  eum  statum ,  quo  existentia 
nostra  securior  nobis  apparet,  voluptatis  sensum,  exci¬ 
tat  Commotis  denique  ad  certum  gradum  nonnullarum 
partium  nervis,  titillationis  sensus  oboritur. 

Reguntur  quidem  functiones,  quae  propagandam 
speciem  pro  scopo  habent,  in  brutis  animalibus  solo  fere 
instinctu ,  aliter  vero  res  se  habet  in  homine  rationali 
et  moribus  exculto.  Hic  enim  impulsus  libidinis ,  quo 
natura  quaevis  animantia  ad  negotium  generationis 
provocat,  morum  regulis  subjicitur  nec  adeo  imperio¬ 
sus  est,  ut  refrenari  libero  voluntatis  usu  non  possit, 
quin  imo  et  ipse  sexualis  amor,  obscuro  corporeo  sensu 
primitus  suscitatus,  altioribus  perceptionibus  Jungitur, 
eoque  provehitur ,  ut  adfectus  psychicus  praevaleat. 
Cum  autem  partium  genitalium  evolutio ,  virium  abun¬ 
dantium  explicatio,  humorum  genitalium  secretio  et 
quaevis  munera  sexualia  per  reproductivam  energiam 
gubernentur,  sensus  corporei  relatio  ad  vitae  propaga- 
tivae  officia  facile  intelligitur. 

Instinctus  ad  cibum  —  qui  quando  secundum  na¬ 
turalem  satietatis  sensum  et  cibis  vitae  individuali  con¬ 
venientibus  exstinguitur,  vires  aequali  modo  semper 
exercens,  nec  plus  nec  minus  illis  addendo ,  vitam  in¬ 
columem  quam  maxime  servat.  Ubicunque  autem  sancta 
naturae  vox  negligitur,  causa  sufficiens  datur  morbis 
ab  hacce  oeconomiae  animalis  parte  dependentibus. 
Sanus  et  felix  ut  hac  ratione  homo  vivat,  ad  nutri¬ 
mentorum  qualitatem  et  quantitatem  respicere  debet. 

Homo  omnivorus  certo  est,  quod  quidem  experien¬ 
tia  ostendit  et  partium  conformatio.  Etenim  nationes 
cultae  mixto  utuntur  cibo,  et  dantur  populi,  qui  ho- 

diedum  adhuc  solis  vegetabilibus  vescuntur^  sic  Mauri 
nomades  solo  Gummi  senegalico^  Kamtsatkae  et  aliorum 
littorum  accolae  piscibus ^  alii  meris  carnibus,  Samo- 
jedi  et  Esquimotae  demum  crudis  carnibus  utuntur  5 
quid  quod  Otomaci,  aliorum  alimentorum  defectu,  per 
plures  saepe  menses  sola  terra  argilacea  pinguicula 
vivant. 

Partium  fabrica  humani  generis  hanc  praeroga¬ 
tivam  porro  evincit,  ut  videas  hominem  medium  tenere 
inter  carnivora  et  herbivora  animalia.  Habet  enim 
dentes  mixtos  utrique  animalium  classi  proprios: 
gerit  mandibulam  in  omnem  partem  mobilem ;  gaudet 
ventriculo  medii  roboris  et  tubo  intestinali ,  qui  mediam 
amplitudinem  et  longitudinem  habet  inter  carnivoras  et 
herbivoras  bestias  5  denique  linea  perpendicularis  ea 
ratione  ducta,  ut  utrumque  meatum  auditorium  perme- 
dium  secet,  encephalum  hominis  in  partes  duas  aequa¬ 
les  dividit,  cum  in  brutis  Zoophagis  major  ejus  pars 
post  eam  lineam ,  in  phytophagis  vero  ante  illam 
cadit. 

Qualitas  ciborum.  Nutriens  in  cibis  ita  eminet  quali¬ 
tas,  prouti  illi  mixtioni  materiae  organicae  nostrae  simi¬ 
liores  sunt  5  prouti  dissimiliores,  eadem  recedit*  Validius 
nutriunt  carnes  ac  vegetabilia  5  ex  his,  in  queis  abundat 
principium  phlogisticum  fh3^drogenium,  azotum)^  debi¬ 
lius,  prouti  hoc  deficit  et  carbonium  exsuperat  aut  oxyge- 
nium.  Vegetabilia  carbonio  et  oxygenio  referta  in  prin¬ 
cipiis,  quibus  nutriunt,  recondunt  mucosaccharum,  al¬ 
bumen,  amylum,  gluten,  oleum;  animalia  albumen ,  ge- 
latinam,  pinguedinem,  fibram.  Amica  sunt  haec  prin¬ 
cipia  sanitati  hominis,  dum  mixta  petuntur;  sinsecus 
—  ni  consuetudo  naturam  domet — inimica.  Diversa  pri¬ 
vis  inest  vis  nutriens  principiis.  Mucosaccharo  nec 
copiam  sufficientem  nutrimenti  impertivit  natura,  nec 
aequam  satis  indolem;  qui  ergo  mortalium  iis  unice 
vescerentur,  materiae  et  virium  praepetem  jacturam. 


\  . 

dispendium^  solutionem  experirentur.  Caetera  vege¬ 
tabilium  principia  nutrientia  et  animalium  pinguedo  et 
albumen  pro  se  genesi  materiae  organicae  humilis  fa¬ 
vent:  infarciunt  corpus  mucoj  vermibus,  adipe,  sero, 
textu  cellulari,  remorantur  sanguificationem,  carnis 
productionem,  thermogenesim ,  et  virium  caducarum 
diversas  perliciunt  formas.  Exquisite  nutritioni  inser¬ 
viens  caro  animalis,  majorem  ac  fas  construit  molem 
sanguinis  phlogistici,  solicitat  respirationem,  circula¬ 
tionem,  thermogenesim^  et  congestionibus,  profluviis 
cruentis,  inflammationibus  et  posthuma  cita  consumtione 
praecipitat  vitam  in  insidias. 

Mucosaccharo  in  plantis  culinaribus  alia  consue- 
tim  copulata  visuntur  principia,  quibus  nutriendi  in 
iis  aut  crescit  aut  decrescit  facultas,  veluti  aqua^  acida, 
alcalia,  sales,  principium  acre,  olea  aetherea,  et  quae 
ante  dicta  fuere. 

Acidis  vegetabilibus  quaedam  plantae  et  fructus 
scatent  horraei,  quibus  nimia  sanguinis  phlogistici  ex¬ 
pansio  ,  aestus,  sitis ,  bilis  moles ,  nutritio  coercentur  5 
se-  et  excretiones  fluxiores  redduntur.  Prouti  vitae  . 
fervori  temperando  operam  navant,  nocent  macie,  ca¬ 
chexia  languidis,  acido  primarum  viarum  laborantibus 
in  flatus ,  tormina ,  diarrhoeam  dispositis.  —  Olera  et 
herbae  nec  non  radices  dulces,  vehentes  sales,  acida, 
nt  alcalia ,  parco  albumine,  muco  et  saccharo  vitae  ho¬ 
minum  favent,  vel  ut  ciborum  condimenta  receptivitatem 
pro  carnibus  augent,  vel  ut  potentiae  excessum  nutritionis, 
in  quem  victus  nititur  animalis,  temperantes  sumuntur. 
Pro  se  abdomini  et  ope  hujus  omni  vitae  humanae  varia 
ratione  insidiantur.  Vis  in  vegetabilibus  crescit  nutriens, 
accedentibus  principiis  nutrientibus  prioribus,  amylo 
(prouti  in  radicibus  farinosis)  ^  his  oleo  pingui  (in  se¬ 
minibus  oleosis),  illis  materia  vegeto-animali  (in  legumi¬ 
nibus).  Integra  et  virilis  si  vita  est,  et  labor  virium 
dispendium  parit,  juste  digeruntur  ^  sin  secus,  gravatur 

iis  venter 5  infarciuntur  intestina  ^et  glandulae^  gene¬ 
ratur  cacochymia. 

Per  omnem  orbem  terrarum  genus  nostrum  cerea¬ 
libus  vescitur,  quae  principiis  peregrinis  plurimum 
destituta,  muco  et  saccharo,  amylo  et  glutine  vitam 
alunt.  Minus  cedunt  cocta,  quae  fermentationem  non 
subiere ,  quam  illa  subacta,  minus,  in  queis  gluten  et 
amylum  deficit,  quibus  haud  bene  concoctis  ventris  ma¬ 
la  numerosa  provocantur.  —  Animalem  plurimum  adro- 
gant  naturam  fungi  esculenti,  digestioni  ardue  ceden¬ 
tes,  largiter  nutrientes,  ob  indolem  venenatam  passim 
suspecti ,  quibus  incuriis  vesci  nefas. 

Adfinis  plurimum  materiae  nostrae  petitur  cibus  ex 
animalibus ,  structurae  nostrae  plurimum  comparibus  , 
nobilissimas  classes  animalium  explentibus.  Minuitur 
magis  magisve  haec  adfinitas,  prouti  in  humiliores 
divergunt  classes.  Haud  obedientior  viribus  adsimila- 
tricibus  est  cibus  carne  mammalium.  Ne  tamen  caducam 
largiatur  materiam,  mixta  cum  vegetabilibus  edatur; 
quod  si  secus  fjt ,  sanguinem  componit  super  abundan¬ 
tem,  molitur  plethoram,  congestiones,  inflammationes, 
febres ,  animum  ferocem  et  infirmam  secundarie  vale¬ 
tudinem  ,  per  astheniam  indirectam  et  praematuram  tri- 
sterave  senectam.  Citius  luunt  has  poenas,  qui  carni¬ 
bus  mammalium  et  avium  ferarum  vescuntur  ,  quo¬ 
rum  sanguis  phlogosi  luxuriat.  Animalium  domestico¬ 
rum  caro  adsimilata  nec  tam  cito  fastigat,  nec  ita  oci¬ 
ter  solvitur.  Saginatorum  vero  facile  infarcit  et  onerat 
ventrem,  colluviem  provocat  rancidam,  nutritionem  tan¬ 
dem  imperfectam,  cacochymiam.  Neque  non  constat,  te¬ 
nellas  carnes  gelatina  divites  infantibus  delicatulis  et 
morbidis  praeferendas  esse  carni  mammalium  senio  con¬ 
fectorum  ,  stricta  fibra  et  rugis  dentes  fatiganti  aut  et 
colluvie  materierum  morbosarum  valetudinem  laedenti. 
—  Si  ventrem  et  gulam  divitiae  secundant,  natura  in 
omnia  nimis  proclivis  vitia,  alimenta  prorsus  alia  ad- 

petit,  quae  vel  frigida  indole  vires  nostr-as  adfligunt 
(amphibia,  pisces,  cancri,  ostreae)  vel  albumine  coa¬ 
gulato  (helices ,  conchae)  tubum  alimentarem  praepo- 
tenter  exercent,  indigestionisque  graves  excitant  pas¬ 
siones.  Quibus  omnibus  eo  acerbius  sanitas  vexatur,  si 
ab  insuetis  exotica  macerata,  putrida,  voraci  ventriculo 
subministrentur.  Infantes,  juvenculi,  senes,  delicatuli 
et  femellae,  vitae  psychicae  studiosi,  fortioribus  sti¬ 
mulis  inadsueti,  vel  eos  ob  intemperiem  virium  non 
ferentes  salubriter  utuntur  ovis  et  lacte.  Ova,  quae  gal¬ 
lina  femina  domestica  excludit,  qua  recentissima  facilis 
sunt  digestionis  et  cito  atque  abunde  vires  restaurant, 
quod  idem  valet  de  ovis  modice  coctis,  tantillo  salis  ad¬ 
dito  sorbillando  aut  in  aqua  vel  jusculo  soluta  haurian¬ 
tur.  Reliquae  praeparationes  ovorum  digestioni  magis 
resistunt.  Vitellus  ovi  praecipuam  nutriendi  facultatem 
possidet,  a  quo  plura  ciborum  genera  originem  trahunt, 
inter  quae  memoratu  dignum  est  jus  vinosum,  quod  fit, 
dum  vitellus  ovi  cum  vino  et  saccharo  subactus  coqui¬ 
tur  5  nutriendi  ,  calefaciendi  et  sudorem  pellendi 
facultate  donatum  est.  Ova  in  coagulum  cocta 
aegre  digeruntur,  dum  laboriosis  et  fortioribus  prae¬ 
bent  nutrimentum.  —  Cibus  unius  ordinis  consue- 
tim  cibo  alius  ordinis  conditur  5  iis  vero  sapor,  odor, 
color  varia  ratione  modificantur.  Haec  vero  condimen¬ 
ta  simul  nutrimenta  sunt.  Nobis  vero  condimenta  cibo¬ 
rum  audiunt ,  quibus  aut  receptivitas  ventris  pro  escu¬ 
lentis  variis  augetur ,  uti  sunt  aromata  fumus;  vel  di¬ 
gestio  facilitatur,  uti  sunt:  sales,  culinares,  acida, 
acria.  —  Consuetudo  edocuit  homines ,  vesanam  cupi¬ 
dinem  multifariorum  ciborum  male  ferre  stomachum, 
facileque  taedium  digestionis  parere.  Miscuerunt  ergo 
aromatibus,  quibus  ventris  labem  aliquandiu  subfulci- 
vere.  Haec  autem  utut  digestionem  acuant,  sensatio¬ 
nem  nunquam  non  exstimulant,  sanguinem  iufiammant, 

functionum  hyperstheniae  favent 5  et  suis  quaevis  modis 
praepotenter  vires  omnes  demoliendo  sanitatem  sub¬ 
struunt.  Caro  suilla,  farcimina  et  quaeque  pinguia  sunt 
et  potentius  digestioni  resistunt,  ut  subigi  queant;  fumo 
condiuntur,  ita  aliquantulum  densatae  et  siccatae  viri¬ 
bus  digestri  cibus  magis  cedunt,  excitato  insimul  sto¬ 
macho  acore  fumi ,  iis  tamen  deletur  receptivitas  pro 
mitioribus  nutrimentis ,  simplicibus ,  perversaque  pro¬ 
vocatur  in  Bacchum  inclinatio.  Quam  autem  operam  re¬ 
spectu  oeconomiae  animalis  navant  sales  cui  inares,  fa¬ 
cile  in  perperam  abit ;  si  tanta  devorentur  copia,  quan¬ 
ta  nefas :  ubi  praepropere  concidente  digestione,  hpmorum 
acrimoniae  gignuntur. 

Callidum  autem  genus  nostrum  veluti  propriam  sic 
et  indocilem  aliorum  entium  naturam  domando  consu¬ 
mit  vitam.  Neve  insatiabilis  ventris  cupido  peregrina 
mole  rerum  prematur ,  carnes  reptilium ,  crustaceorura, 
piscium  fluviatilium  et  maritimorum,  concharum  ver¬ 
miumque  copioso  sale  condit,  quibus  acriter  vellicato 
ventre,  destructa,  soluta  et  saepe  putris  exoticarum 
rerum  indoles  non  persentitur.  Similibus  tamen  vecti¬ 
tantes  in  naturam  caducam  peccamus ,  plus  enim  his  si¬ 
ti,  quam  fami  consulitur.  Plus  ve  virium  et  materiae  in¬ 
fert  cladis  indomabilis  stimulus  salium  et  spirituosorum, 
quam  attulit  emolumenti  parcum,  quod  addidere  nutrir- 
mentum.  Tantopere  enim  nec  cancrorum,  nec  helicum 
bene  ferens  nostratum  carnes  natura,  marium  et  fluvio¬ 
rum  dissitorum  plus  aversatur  incolas,  ut  protinussae- 
pe  febribus  et  exanthematibus  subfundatur,  veluti  mi¬ 
nimum  degustaverit.  Uti  nec  Kalia  unquam  suam  exuunt 
indolem,  licet  actioni  digestrici  succumbant,  si  cum  iis 
cibi  corriguntur,  sic  nec  acida,  nec  acria  et  quibus¬ 
cumque  aliis  rebus  mitis  percellatur  natura,  eoque  ve¬ 
hementius,  quo  exquisitius  individualis  haec  condimen¬ 
ta  recusat  aetas,  constitutio,  sexus,  vitae  ratio,  cli¬ 
matis  ,  anni  temporumve  singulare  dominium. 

Butyrum  recens  non  rancidum  digestionis  est  fa¬ 
cilis  et  valide  ac  tuto  nutrit.  Caseus  butyrum  simul  re¬ 
tinens  non  parum  nutrimenti  concedit ,  sed  validam  di¬ 
gestionem  requirit^  cui  eo  magis  resistit^  quo  magis 
induratus  est. 

Lac  integrum  egregie  nutrit^  e  quocunque  ani¬ 
malium  genere  nobis  usitato  desumatur  ,  principiis  nu¬ 
tritiis  dives ,  digestu  et  adsimilatu  facile  reproduc- 
tionem  absque  stimulo  luculento  sustinet,  reactionem 
alacriorem  temperat  5  infanti  recens  nato  solum  suffi¬ 
ciens  praebet  nutrimentum ,  hominibus  sanis  saluta¬ 
rem  cibum  et  aegris  quam  plurimis  egregium  remedium 
largitur. 

Quantitas  cibomm.  Homo  nutrimentum  cape¬ 
re  toties  potest,  quoties  esurit,  et  tantum  semper 
illorum,  quantum  ad  famem  delendam  sufficit.  Lex 
igitur  hic  sancta  naturae  vox  et  optimum  remedium 
illi  «obediendi  erit  exercitium ,  sensum  famis  a  sensu 
satietatis  distinguere  ,  ut  innumera  mala  evitet  , 
quae  voracitatem  sequuntur.  Capiat  igitur  homo  ci¬ 
bum  et  repetat  escam ,.  quoties  fames  urget,  et  ea 
ciborum  quantitate  fruatur,  quae  sufficit,  ut  satura¬ 
tum  sese  sentiat.  Interim  tamen  homo  semper  cavere 
debet,  ne  nimium  ventriculum  majori  ciborum  mole  ob¬ 
ruat,  sed  semper  temperantia  servanda  est.  Vesperi  an¬ 
te  decubitum  parum  aut  nil  comedere  perstat ,  expe¬ 
rientia  virorum  sanam  et  longaevam  vitam  ducentium 
testatur.  Qui  sanitati  suae  conservandae  consulere  cu¬ 
pit,  et  quo  cibi  simpliciores  fuerint,  eo  semper  pro  sa¬ 
nitate  tuenda  melius  erit.  Santorius  enim  ait,  Lib.  2. 
aph.  3.  „Si  sciveris  quotidie,  quantum  cibi  tibi  conve¬ 
niat,  scias  vitam  diutissime  servare. Cibos  omnes,  quos 
ore  adsumimus,  lente  masticare  oportet. 

Instinctus  ad  potum  ^  qui,  secundum  naturae  leges 
si  expletur,  aquam  modice  frigidam  hauriendo,  vires  vi- 

tales  reficit^  lluida  deperdita  resarcit  et  sic  ad  metamor- 
phosiiii  organicam  utplurimiim  confert.  —  Latex  in  ter¬ 
rae  sinu  circulans  5  almam  matrem  foecundans,  vivifi¬ 
cans  ignem  et  aerem  aqua 'est,  omnium  mortalium  en¬ 
tium  unicus  potus  naturalis  et  hominis  indubie  saluber¬ 
rimus.  Cum  quae  e  scaturiginibus  salit  limpida  et  frigi¬ 
da,  simul  tenuissima  est,  aere  et  acido  carbonico  refer¬ 
ta  et  sanitati  amicissima,  nisi  mole  obruat  humoresve 
nimiopere  diluat,  aut  defectu  vires  exhauriat,  aut  fervi¬ 
dum  corpus  frigore  nimio  obfendat.  Nec  multo  pejor 
aqua  ex  puteis  multum  frequentatis  in  sinu  terrae  fil- 
trata  putetur,  quam  vero  pluviae,  imbres,  nives,  ros 
largiuntur,  aut  quae  destillata,  quamvis  mollis,  orba 
afere  et  acido  carbonico,  haud  sufficienter  recreat;  quae 
vero  per  cisternas  metallicas  traductae  fuere,  aut  in  pu¬ 
teis,  lacubus,  paludibus,  fluviis  stagnavere,  crassae  et 
olidae  existimentur.  Recipiunt  aquae  diversas  res,  qui¬ 
bus  jam  praedurae,  jam  praemolles ,  graves  aut  leves 
evadunt  sanis;  aut  virtutem  et  nomen' soteriarum*sibi 
adjudicant.  Puteales  et  fluviorum  impregnatae  saepe 
calce,  gypso,  natro,  magnesia,  salibusve  terrarum  et 
alcalium,  acidis,  materia  extractiva,  ferro,  0x3  do  man¬ 
gani,  prouti  fissurae  montium,  in  quas  penetravere,  aut 
strata,  in  quae  impegere  constituta  fuere,  rivi  etiam  sa¬ 
xa  recipere  animadvertebantur.  Harum  rerum  alcalica, 
acida,  salina  etc.  indoles  facile  etiam  inquilinis  imper¬ 
titur  humoribus  segnisve  evadit  lympha  et  sanguis  so¬ 
lutus,  aut  et  stricta  et  sicca  materia  prouti  principia  ex¬ 
siccantia  praevalent. 

Olidae  et  crassae  aquae  paludum  terrae  quam  con¬ 
tinuo  allambunt,  sontica  squalent  qualitate,  recondentes 
resolutorum  vegetabilium  et  animalium  putrem  materiam, 
quin  imo  urente  sole  aestivali  et  ipsae  putrescunt:  hinc 
haud  unquam  noxiae  vis  expertes  sunt,  et  indomita  et 
morbifera  facultate  ventrem  et  vires  diversis  viis  exo¬ 
nerant.  —  Latex  aequoris  amarus  est,  nec  unquam  ejus 

pondus  et  mixtionem  impune  fert  ventriculus  5  praeter¬ 
quam  quod  sale  scateat  culinari,  muriatica  et  siilphuri- 
ca  magnesia,  uti  et  calce  sulphurica  saturata  estj  qiieis 
salsa  evadit  invertens  stomachum.  —  Praepotentes  sunt 
quaedam  aquae  in  contenta  ventris  expellenda^  humores 
solvendos  et  refrigerandos^  in  reddendam  materiam  or¬ 
ganicam  imbecillem  et  caducam ,  copioso  sale  amaro, 
salibus  aliis  sulphuricio,  muriaticis,  carbonicis,  neutris, 
alcalinis  et  acidis,  quarum  usus,  prouti  obstructis  et  du¬ 
ro  et  sicco  ventre  praeditis  convenit,  nocet  solutis,  la¬ 
xis  et  ex  languore  in  dispepsiam  pronis,  tenellis  et  se¬ 
nibus  omnibusve  coeli  frigida  temperie  non  favente,  — 
Mulciuntur  vero  tenellae,  quemadmodum  et  senio  coii- 
sumtae  vires  utplurimum  lacte,  non  tamen  —  qui  for¬ 
tioribus  adsueti  potibus  et  nutrimentis  lac  subigere  que¬ 
unt  5  in  illis  quippe  insufficiens  lactis  stimulus  indige¬ 
stionem  et  acidam  colluviem  parit.  Quod  idem  de  emul- 
sionibus  oleosis  et  mucilaginosis  censendum.  —  Divi¬ 
nitus  homini  concessum  vinum  est,  recreans  senes,  cu- 
risi,  studiis,  laboribus  et  morbis  jactatos ;  qui  tamen  id 
praestat  vini  spiritus,  ita  sacer  sit  vegetis,  ne  in  detri¬ 
mentum  vitae  suae  eo  consuetim  utantur,  utpote  quo¬ 
rum  praecipitando  valetudinem  corpus  et  animum  de¬ 
pascitur  tremore  potatorum,  gutta  rosacea,  vel  pallore 
insolito  distinguens  eos  inter  omnes  concives.  Praeter 
spiritum  autem,  qui  in  vino  reconditur,  tanninum,  mate¬ 
ria  tingens  et  quod  principium  extractivum  dicitur,  nec 
non  tartarus  et  mucosaccharum  et  in  recentibus  prae¬ 
valens  acidum,  ut  utilitas  aut  noxa  ejus  pateat,  compu¬ 
tentur:  prouti  enim  horum  principiorum  priora  praeva¬ 
lent,  laxis  et  solutis,  sin  secus  potius  obstipatis  et  stric¬ 
tis  conveniet.  Nec  quem  fugit  antiqua  vina,  quae  natu¬ 
ra  curate  clariticaverat  et  tiltraverat  in  seriem  eminen¬ 
ter  desciscere  pharmacorum  et  jucundius  quidem  quam 
caetera  quaecunque  inebriare  sensus,  posthumam  tamen 
tristem  morositatem  et  debilitatem  indirectam  nec  his 

arceri.  —  Ingeniosa  et  sagax  nimis  instruendis  sibi  in¬ 
sidiis  mens  humana  mustum  decoquit,  absinthio  et  aro¬ 
matibus  condit,  vina  ex  passulis  destillat,  cohobat,  ut 
si  robori  corporis  fausta  nativitas,  florida  aetas,  sors 
fortunata  et  vicissitudines  naturae  pepercere,  ipse  im¬ 
placabilis  et  immisericors  in  propriam  saeviat  vitam  et 
mirae  constitutionis  suae  demoliatur  ornamenta.  —  Ce¬ 
reris  vinum  ex  malthi  decocto  venit ,  non  insalubre  in- 

tegris ,  laboriosis,  vigentibus  ventre,  et  quorum  vires 
morbi  fregerant  5  fticile  molestum  retractis ,  sedentibus, 
torpidis,  fatigio  in  aprico  haud  indulgentibus.  Praeter¬ 
quam  quod  ceria,  quae  non  satis  fermentaverat,  acido 
suo  carbonico  digestioni  et  uropoesi  inimica  sit,  condi¬ 
mentis  suis  ex  serie  amarorum  ,  acrium  et  narcoticorum 
et  malthi  stimulo  et  acore  cladem  infert  ventri,  reni¬ 
bus,  potentiae  masculae,  sensationemque  varia  ratione 
jactat.  —  Saej)ius  autem  homo  bibit,  ut  vires  vitales 
deperditas  citius  restaurare  valeat  aut  penitus  illas  ex¬ 
tollere  possit.  Optima  autem  via  finem  huncce  adse- 
quendi,  cibi,  potus,  inspiratio  aeris  puri  et  quies  sunt. 
Quum  autem  insatiabilis  homo  vires  suas  nonnunquam 
ultra  fines  naturales  intendere  desiderat,  minime  lentam 
ast  securam  vitae  actionem  exspectans,  ad  spirituosa 
confugit.  Hac  ratione  fallaci  tantummodo  vires  exci¬ 
tantur,  quum  sjiirituosa  vitae  elementa  subtiliora,  ne¬ 
quaquam  rudiora  resarciunt,  sicque  actio  vitalis  quidem 
incitatur,  ast  organisatio  debilitatur  et  plane  destruitur. 
Natura  hominem  minime  ad  spirituosa  haurienda  monet, 
nam  animalia  aeque  ac  inffintuli  illa  abhorrent.  Spiri¬ 
tuosa  eo  plus  homini  nocent,  quo  magis  de  alcohole  con¬ 
tinent,  et  quo  saepius  bibuntur,  inter  quae  sic  dicti  li¬ 
quores  et  crematum  eminent.  ElTectus  primi  alcoholis 
in  organismum  sunt:  respiratio  et  circulus  fortior  et 
celerior,  calor  adauctus,  sensus,  musculorum  actio  et 
motus  vividiores ,  vita  in  genere  admodum  exaltata ,  ut 
facilis  inde  sit  in  morbum  transitus.  — 

Nihil  certe  magis  hominum  friv^et  degenerationi, 
quam  spirituosorum  abusus,  quod  nec  nutrit,  nec  sitim 
fallit,  sed  vitam  praecipitat,  et  illius  finem  accelerat, 
viscera  abdomialia  et  pectoris  destruit,  senectutem 
praematuram  provocat,  et  mentis  lucem  obscurat,  anw 
raum  in  vilissima  dejiciens  pa themata,  hominem  humana 
exuit  dignitate,  ita  ut  magis  pecori  quam  homini  similis 
evadat  Vitium  ebrietatis  itaque  turpius  et  generi  huma¬ 
no  perniciosius  vix  cogitari  potest,  nam  mala  inde  in¬ 
numerabilia,  in  vitam  moralem  et  physicam  redundantia, 
familiae,  societati,  et  patriae  summe  perniciosa  non  eva¬ 
dere  non  possunt. 

Dum  homo  quaerit  potum ,  qui  actionem  vitalem, 
nimis  incitatam  temperat,  eum  optimum  in  succis  vege¬ 
tabilium  invenit,  e.  g.  in  succo  citri,  aurantii,  rihesiorum 
aliisque  pluribus.  Qui  potus,  si  recto  tempore  adsumi- 
tur  e.  g.  corpore  a  sidere  ardente,  sudoribus  diffluente, 
impetum  actionis  vitalis  nimium  successive  infringendo, 
ad  sanitatis  conservationem  contribuit  et  multo  tutior 
est,  quam  frigidae  aquae,  in  eundem  scopum  usus  5 
quae  corpore  sudante  hausta,  pulmonibus  et  ventriculo 
nimium  calorem  subtrahit,  et  subitaneam  in  organisatio- 
ne  mutationem  inducit,  qua  multorum  morborum  funda¬ 
mentum  ponitur.  — 

Uti  omnia,  quae  in  rerum  natura  prostant,  in  salu¬ 
tem  illorum  producta  sunt,  qui  iis  recte  uti  noverunt; 
sic  etiam  coffea,  quam  lacte  temperatam,  tenellorum, 
debilium,  erethisticorum  nervos  leniter  mulcere  constat, 
juvareque  digestionem  et  nutriti onem,  infantibus  autem 
fortibus,  cholericis,  in  congestiones  et  profluvia  pronis 
praepotens  est  stimulus,  quae  autem  vegetabilia  Coffeac 
subrogantur,  passim  praepropere  textum  organicum 
contrahunt.  —  Excessus  in  usu  theae  blennorrhoeas 
producere  visus  est.  Haud  ambigitur  ita  curiose  ac  cum 
Coffea,  etiam  thea  utendum  esse,  qua  si  homines  ab¬ 
utantur,  praemature  tremula  membra,  sensus  halluci- 

najites  ob  exhaustum  systema  nervosum  obfuere.  S’atis 
mitem,  stimulo  levissimo  praeditum,  familiarem  languen¬ 
tibus  et  macilentis  contento  amylo  exhibet  potum  pulvis 
cacao  aqua  aut  lacte  decoctus,  exaestuat  tamen  sangui¬ 
nem,  si  aromatibus  et  fragrantibus  variis  rebus  gravis 
ob  currat.  — 

Instinctus  vitam  conservandi^  omnibus  mundi  enti¬ 
bus  innatus,  vitam  individualem  quousque  diurnam  desi¬ 
derat.  Adsequitur  autem  homo  huncce  scopum ,  quando 
ubique  legibus  naturae  convenienter  vivit,  quod  solum¬ 
modo  mens  sana  in  corpore  sano  potest;  sententia,  qua 
ipsa  regula  statuitur,  quam  consequi  homo  debet.  Homo 
igitur,  qui  vitam  sine  gravi  ratione  periculis  exponit, 
aeque  damnandus,  ac  homo  delicatulus,  qui  saepius 
mala  bonis  explenda  habens  iivide  cupit  et  servat  sic- 
que  inscius  malo  nonnunquam  malum  addit  insciusque 
vitam  abbreviat.  Et  uti  vitium  grave  vitam  parum  aesti¬ 
mandi  e  nimia  virium  aestimatione  procedens,  ita  et 
propensio  ad  autochiriam  commiseranda,  quae  praeci¬ 
pue  in  hominibus  occurrit,  qui  voluptatibus  exhausti, 
peccato  anxii,  taedio  vitae  aut  desperatione  corripiuntur. 

Instinctus  defensionis  —  qui  naturaliter  oritur,  dum 
individuum  aliquod  in  privilegiis  a  natura  sibi  donatis 
aut  in  actionibus  e  voluntate  liberis  vi  quadam  exteriyi 
offenditur.  Instinctus  jam  altioris  ordinis,  quo  homo  lo¬ 
cum,  quem  in  terra  occupat,  individualitatis  suae  in¬ 
columitatem  servare  studet.  Ut  autem  hac  parte  felix 
homo  sit,  respiciat  aequabilem  et  repetitum  musculorum 
omnium  et  non  unius  solummodo  lateris  exercitium, 
prudentem  sensuum,  mentis  rationisque  evolutionem  et 
acumen  videatque,  ne  phantasia  nimis  exstimuletur  fac¬ 
tis  mirabundis  aut  cantatis  enthusiasticis ;  nam  facile 
effrenis  oritur  animi  cupido  vim  physicam  exercendi, 
pericula  optandi ,  pugnam  cum  spectris  et  monstris  de¬ 
siderandi,  omnia  destruendi,  animalia  hominesque  tru¬ 
cidandi,  nisus,  qui  nonnunquam  aetate  puerili  evigilat. 

per  vitam  non  delendus.  Hic  status  minus  quidem  cor¬ 
pori  inimicus,  tanto  magis  psychen  adgreditur,  hyper- 
phantasiam  ,  vesaniam ,  maniam  etc.  producens ,  men¬ 
tem  sensu  practico  privans  sibi  aliisque  damnum  infe¬ 
rens  maximum.  Sunt  et  alii  delicatuli,  timidi,  viribus 
suis  minime  fidentes,  ubi  virium  physicarum  exerci¬ 
tium  negligebatur  aut  quibus  spectris  prima  juventute 
timor  impulsus  erat.  Minus  eminenter  etiam  in  corpus 
agit,  ast  timiditatem  eximiam  voluntatisque  segnitiem 
majorem  efficiens  talesque  homines  ad  perficienda  stre¬ 
nua  robore  et  constantia  indigentia  ineptos  reddit.  Ne- 
cesse  ergo  est,  ut  omnes  vires  physicae  et  mentales 
aequali  et  prudenti  ratione  evolvantur,  conserventur 
et  dirigantur ,  si  bonos  inde  effectus  in  salutem  et  feli¬ 
citatem  humanam  exspectamus. 

Nisus  generandi.  —  Amor  quoad  speciem  di¬ 
rectus,  primo  pubertatis  initio  per  obscurum  volup¬ 
tatis  sensum  sese  annuncians ,  in  homine  minime  tam 
materialiter  considerari  potest,  uti  actus  generatio¬ 
nis  in  animalibus,  ubi  mere  qua  solutio  partis  alicu- 
jus  individui  eodem  vitae  specialis  charactere  donatae 
haberi  fere  nil  obstat.  Ast  homo  non  solummodo  hocce 
vitae  nisu  gaudet ,  ut  sibi  similia  quoad  rationes  soma¬ 
ticas  et  instinctus  inferiores  producat ,  sed  ut  et  vita 
idealis  ad  speciem  transeat  et  rationis  evolutione  osten¬ 
dat  individuum  ad  hominum  genus  pertinere.  Quare 
una  eademque  columna  vita  genetrix  et  idealis  tractari 
deberet,  praecipue  cum  eadem  fere  vitae  periodo  emer¬ 
gunt,  sed  ad  faciliorem  intuitum  utramque  sejungimus, 
cum  nisu  generandi  incipiendo ,  qui  sese  manifestat  per 
instinctum  ad  concumbendum  ,  cui,  si  secundum  prae¬ 
fixas  naturae  leges  satisfit,  validum  vitae  stimulum 
addit,  concentum  debitum  inter  vitam  organicam  et 
sensiferam  servat,  suinmumque  in  vitae  humanae  salu¬ 
tem  et  felicitatem  influxum  habet,  praecipue,  quum 
ex  eo  tam  gravia  mala  somatica,  turbationes  psychi- 


cae  ct  depravationes  characteris  moralis  proveniunt  5 
nam  hic  meta  est ,  ubi  via  ad  scelus  ^  ad  felicitatem 
altera  ducit.  Sed  quando  et  quoties  homo  concubitum 
celebrare  potest,  ut  salus  inde  et  felicitas  hominis  non 
turbetur?  Definiri  vires  hominis  vix  possunt,  nec  de¬ 
terminari,  quoties  Venus  intra  certum  tempus  sine  ma¬ 
nifesta  virium  jactura  exerceri  valeat,  siquidem  id  a 
varia  spermatis  copia  in  variis  hominibus  varia,  a  di¬ 
versa  aetate  et  constitutione  individua  et  fere  etiam  a 
consuetudine  dependeat.  Docent  >  naturae  scrutatorum 
observationes,  hominem  tura  spermatis  copia,  tum  coe¬ 
undi  vi  a  pluribus  superari  animalibus.  Aestimant  vero 
humoris  genitalis  copiam,  quae  uno  amplexu  excerni¬ 
tur  ad  drachmas  duas.  3IaJor  tamen  erit  copia  in  ho¬ 
mine  magis  casto  et  minor  in  iis  ,  qui  frequentius  Ve¬ 
neri  litant,  aut  qui  diu  admodum  abstinent,  nec  omne 
semen,  quod  in  vesiculis  haeret,  uno  coitu  excernitur. 
Ceterum  constat  observatione ,  hominem  sanum  et  ve¬ 
getae  aetatis  post  intervallum  trium  aut  quatuor  die¬ 
rum  coitum  iterare  sine  manifesta  virium  jactura  posse. 
—  Quantus  sit  secreti  genitalis  humoris  in  corpus  uni¬ 
versum  influxus,  phaenomena  ostendunt  pubertatis :  au¬ 
gentur  vires  musculares  et  partes  corporis  graciles  hac¬ 
tenus  torosae  redduntur,  explicantur  lineamenta  faciei 
et  adquirit  vultus,  femineo  hucusque  similis,  habitum 
virilem,  ornatur  facies  barba,  prorumpunt  pili  in  pube 
et  infra  axillas,  et  vertitur  sensim  lanugo,  alias  obsi¬ 
dens  partes  in  pilos,  vox  adusque  gracilis  gravis  red¬ 
ditur,  denique  intenduntur  mentis  facultates,  animus 
hactenus  puerilis  gravis  fit ,  ad  serias  res  inclinans  et 
honoris  evigilat  studium.  Hae  autem  mutationes  a  se¬ 
cretione  nov^a  et  insueta  et  a  particulis  spermatis  vola¬ 
tilibus  omne  corpus  penetrantibus ,  repeti  praecipue 
debent.  Etenim  juv^enes  ante  pubertatis  tempus  castrati, 
imberbes  manent,  debiles,  corpore  et  animo  feminis 
pene  similes,  nec  pili  in  pube  prorumpunt.  Eunuchi  vo- 

cein  habent  gracilem  estf^ue  omnis  corporis  habitus  in 
iis,  qui  fere  spadones  sunt,  aut  penitus  impotentes, 
debilis  et  animus  pusillus.  Raro  eunuchi  altiorem  men¬ 
tis  facultatum  perfectionem  attingunt ,  ita  ut  inter  eos 
solus  Photius  doctus  fuisse  legatur  Idem  obser¬ 
vatur  in  bruti§  animalibus.  Taurus  animal  ferocissimum 
testium  ablatione  in  mitissimum  et  patientissimum  bo¬ 
vem  mutatur,  et  advertimus  idem  in  equo  eunucho.  In¬ 
crementum  etiam  universi  corporis  testium  ablatione 
deprimitur  et  augetur  ex  deminuto  reproductivo  pro¬ 
cessu  pinguedinis  secretio.  Capo  vocem  amittit  et  can¬ 
tum,  quo  gallus  gallinaceus  excellit,  inque  femineam 
mollitiem  degenerat.  Cervus  mas,  cum  pubescit  cor¬ 
nua  protundit,  quotannis  mutanda  5  si  vero  ante  puber¬ 
tatis  tempus  testes  fuerint  ablati,  ut  Aristoteles 
jam  advertit,  nulla  unquam  prodeunt  cornua  j  si  autem 
post  eruptionem  horum  castretur,  cornua  perpetua  ma¬ 
nent,  nec  unquam  decidunt.  Voluere  haec  phoenomena 
olirn  ab  aucta  alcalescente  sanguinis  indole  repetere, 
dum  recentiores  hydrogenium  abundare,  perque  semi¬ 
nis  secretionem  eas  particulas ,  quibus  pili  et  cornua 
componantur  et  systema  nervosum  concitetur ,  intra 
corpus  cumulari  docent.  Nostra  tamen  opinione  pecu¬ 
liares  mutationes,  quae  nova  hac  vitae  periodo  acci¬ 
dunt,  a  plastica  spermatis  vi  et  animante  ejus  virtute, 
qua  systema  nerveum  quasvis  corporis  et  animae  fun¬ 
ctiones  ceteroquin  gubernans  concitatur,  repeti  debent. 
Inde  igitur  est,  quod  nihil  magis  corporis  et  animae 
vires  prosternat,  quam  nimia  nobilissimi  humoris  pro¬ 
fusio,  contabescere  corpus,  mentis  facultates  prosterni 
et  effeminari  videas  animum  in  juvenibus  praematura 
venere,  et  infelici  ejus  incitamento  exhaustis.  —  Quanta 
sit  imaginationis  vis  in  veneris  cupidinem ,  lascivis  co¬ 
gitationibus  et  otio  auctam,  partium  verendarum  con- 

tactu  vel  conspectu  incitatam  ,  notum  est.  Aetas  legiti¬ 
ma ,  climatis  influxus ^  cibi  multum  nutrientes^  mode¬ 
ratus  corporis  motus,  puritas  at^ris,  animus  tranquil¬ 
lus,  curis  vacuus ,  omnia  nutritioni  generatim  faventia, 
certi  cibi,  nec  minus  vitam  sensiferam  incitantia,  sum¬ 
mam  habent  potestatem  in  spermatis  secretionem.  Amo¬ 
re  seminis  generationem  accelerari ,  ut  adeo  in  fami¬ 
liari,  casta  tamen,  cum  femina  concupita  conversatione 
testes  ipsi  cum  vasis  deferentibus  non  raro  turgeant, 
doleant,  et  tumore  nonnunquam  molesto  adficiantur, 
frequens  docet  observatio.  —  Vasa  lymphatica  copiosa, 
a  vesiculis  seminalibus  atque  testibus  emergentia,  sper- 
ma  secretum  pro  aliqua  sui  parte  resorbent,  inque  mas¬ 
sam  sanguinis  reducunt,  unde  humor  idem  longiori  tem¬ 
pore  in  vesiculis  adservatus  majorem  accipit  spissitudi¬ 
nem.  Magni  autem  momenti  ea  est  resorptio  a  physiolo- 
gis  nonnullis  disputata.  Dicunt  quippe  semen  resorberi 
dubitantes  reditum  genitalis  humoris  in  sanguinem  in¬ 
tempestivum  veneris  stimulum  mitigare  non  posse,  ve¬ 
rum  potius  fore,  ut  causam  constituat  effrenatae  et  fere 
rapidae  libidinis,  et  homini  eam  peculiarem  concessam 
esse  praerogativam,  ut  pollutione  nocturna,  tanquam 
naturali  excretione  a  cumulato  semine  liberetur.  Licet 
concedamus,  igniculos  venereos  a  resorpto  semine  in 
corpore  universo  non  exstingui,  verum  augeri  potius, 
localis  tamen  partium  genitalium  irritatio  ea  resorptio¬ 
ne  mitigatur.  Debet  praeterea  humor  genitalis  in  san¬ 
guinis  massam  delatus,  indolem  suam  mutare,  adsimi- 
lari,  et  aliis  oeconomiae  animalis  usibus  impendi,  ut 
adeo  tanquam  merum  veneris  incitamentum  per  corpus 
grassari  haud  possit.  Nec  ea  ferocia  et  rabida  libido, 
quae  in  brutis  animalibus,  statutis  anni  temporibus  in 
venerem  ruentibus,  observatur,  si  vel  organica  spec¬ 
tetur  causa,  in  homine  obtinere  potest,  siquidem  hic 
sperma  continuo  secernatur  et  adsuetudinis  vis  relati¬ 
vam  minuat  stimuli  vim.  Pollutiones  nocturnae  vero  ad 

normales  evacuationes  referri  haud  possunt ,  siquidem 
in  sanis  et  robustis  hominibus  nunquam ,  aut  tunc  sal¬ 
tem  accidant ,  ubi  diurna  conversatio  ideas  lubricas  in 
somniis  recurrentes  menti  impresserat.  Debiles  vero 
et  venere  exhausti  juvenes,  adeoque  humore  genitali 
minime  abundantes,  pollutioni,  quam  pro  morbosa  ha¬ 
beas  apparitione ,  plurimum  sunt  obnoxii ,  suntque  pol¬ 
lutiones  morbosae  debilitatorum  genitalium  indicia, 
quae  phantasiae  turpi  cupidine,  laxitate  musculorum  et 
sphincteris  vesicae  seminalis  irritamentis  aut  sensili- 
tate  nimiis  suscitantur  aut  foventur.  —  Sunt  autem  ar¬ 
gumenta  gravia,  seminis  resorptionem  probantia.  Huc 
referri  ea  debent,  quae  de  mutationibus  pubertatis  tem¬ 
pore  accidentibus ,  deque  iis,  quae  in  spadonibus  et  in 
animalibus  castratis  observabantur,  retulimus.  Constat 
praeterea,  homines  certo  dari,  qui  longum  tempus,  aut 
tota  etiam  vita  a  venere  abstinent,  nec  unquam  pollu¬ 
tiones  patiuntur.  Etsi  igitur  in  his  multo  minus  de  sper- 
mate  secerni  credamus,  quam  in  illis,  qui  veneri  in-^ 
dulgent,  quorumque  testes  minimum  drachmam  unam 
intra  septem  dies  humoris  parare  possunt:  minime  ta¬ 
men  sufficient  vasa  seminalia,  copiam  ejus  laeticis,  quae 
intra  plures  menses  vel  annos  secernitur,  capere.  Caro 
dein  animalium,  venere  diu  abstinentium,  adeo  foetet, 
ut  in  cibum  adhiberi  vix  possit,  et  amittunt  bestiae 
hircinum  eum  odorem  testibus  resectis.  A  resorpto 
vero  eo  humore  corporis  et  animae  intendi  vires,  ca¬ 
sti  ostendunt  juvenes,  corpore  et  animo  valentes,  sunt¬ 
que  morbi  caelibum,  ut  Baglivius  et  alii  observa¬ 
runt  medici,  majori  cum  energia  conjuncti,  quam  con¬ 
jugatorum»  Contraria  autem  observantur  in  hominibus 
praematura  venere  exhaustis ,  corpore  et  animo  lan¬ 
guentibus.  —  Quoniam  autem  hocce  vitae  nisu  summa 
vitae  intentio  producitur,  etiam  ille,  qui  praefixos  in 
hoc  munere  fines  transgreditur,  vitae  fontem  in  in¬ 
timis  suis  penetralibus  turbat  et  exhaurit.  In  nulla 


26 


igitur  voluptate  tam  purus  et  verus  necessitatis  sen¬ 
sus  requiritur,  quam  in  hac  ipsa,  ubi  homo  culturae 
subtilioris  humili  sensilitate  ductus  et  phantasia  luxu¬ 
riante  incitatus,  nil  nisi  voluptatem  venatur,  causam  pri¬ 
mariam  omnium  virium  decrementi.  Nullum,  quod  exi- 
stit,  aliis  existentiam  praebere  potest,  priusquam  non 
ipsum  evolutum  sit  et  tunc  demum  nisus  generandi  evi¬ 
gilat,  peracta  autem  hacce  vitae  functione  senescit  et 
moritur.  Quo  diutius  incrementum  ad  maturitatem  us¬ 
que  protrahitur,  eo  majorem  etiam  aetatem  ens  aliquod 
nanciscitur,  quum  autem  homo  sit  ens  perfectissimum, 
etiam  longiori  temporis  spatio  necesse  est,  donec  per¬ 
fecte  evolutus  sit.  Quotiescunque  autem  illa  conforma¬ 
tio  organorum  perfecta  ponitur,  tunc  g^irium  abundantia 
ad  organorum  sexualium  evolutiouem  impenditur,  quae 
et  tunc  demum  functionem  suam  explere  possunt,  dum¬ 
modo  ipsa  perfecte  evoluta  sint.  Quando  autem  ado¬ 
lescens  et  virgo  sanit^lte  turgent,  mensque  serena  illis 
inest,  tunc  vitae  gaudiis  frui  cum  moderamine  licet*  Ille 
duntaxat  delectari  debet  amoris  deliciis,  qui  firma  gau¬ 
det  sanitate,  qui  et  in  strenuis  muneribus,  spirituosis 
aut  aromaticis  minime  incitatus  saepius  et  constanter  a 
natura  monetur.  Sequelas  porro  respiciat,  an  levitatem 
et  hilaritatem  animi  sentiat  nullamque  defatigationem 
aut  visibilem  faciei  mutationem.  Qui  autem  post  ample¬ 
xum  languidus  est,  rixosus,  morosus,  qui  dolorem  ob¬ 
scurum  in  lumbis ,  tremores  manuum  sentit,  ubi  appeti¬ 
tus  imminuitur,  flatulentia  molestat,  facies  mutatur,  pal¬ 
lida  fit,  oculi  retrahuntur  annulo  cincti  caeruleo,  ibi  vi¬ 
rium  dispendium  nimium  erat  noxiuinque  saluti.  Gravi¬ 
ter  autem  peccant,  qui  vires  suas  spirituosis  et  aroma¬ 
ticis  exstimulant ,  impotentiam  et  nonnunquam  subita¬ 
neam  mortem  inducentes.  Ulterius,  qui  cogitando  men¬ 
tem  intendit,  summam  temperantiam  in  hocce  vitae  ne¬ 
gotio  observare  debet,  quum  cogitando  et  concumbendo 
nervorum  dispenditur  vis.  Idem  valet  de  iis,  qui  labo- 

ribuSj  inopia,  tristitia  etc.  detinentur.  Praecipue  au¬ 
tem  seniculi  nisui  eatenus  jam  decrescenti  moderentur, 
maxime  si  mortem  praecocem  et  omnes  senii  miserias 
praecavere  cupiunt,  nam  quisque  voluptate  nimia  mutu- 
re  seniculus  evadere  potest.  Innumera  et  horrenda  sunt 
mala,  e  praematuro ,  nimio  et  perverso  amplexu  proce¬ 
dentia,  nam  si  quid  scelus  vocari  potest,  illud  volupta¬ 
tis  est,  quo  homo  animalibus  pejor  habendus.  Per  exer¬ 
citium  praematurum,  corporis  incrementum  retinetur, 
mens  et  sensus  hebescunt,  phantasia  summopere  lasci¬ 
va,  sensibilitas  alienata,  erethistica  aut  torpida  fit.  Mus¬ 
culi  languescunt,  oritur  haemoptoe,  phthisis,  debilitas 
ventriculi,  obstructio,  diarrhoea  et  juvenis  jamjam  se¬ 
nescit.  Quod  autem  dammum  exinde  in  posteritatem  tran¬ 
seat,  incompensabile  est,  nam  miseri  tenelli  praematu¬ 
re  hydrocephalo  pereunt  aut  scrophulis  marcescunt 
aut  rhachitide  torquentur,  qui,  si  illis  mors  pepercit,  de¬ 
biles  adolescunt  cum  mente  stupida  omnisque  energiae 
expertes.  Si  voluptuarius  nullum  noscit  finem,  nervi 
inde  debilitati  hyppochondriam ,  melancholiam,  vesa¬ 
niam,  epilepsiam  causant  et  genitalia  tam  erethistica 
fiunt,  ut  semen  sponte  effluat  jam  sub  mulieris  adspectu, 
jam  sub  mictu  et  alvi  excretione;  puellae  autem  fluore 
albo  et  menstruis  largis  vexantur.  In  summo  mali  cul¬ 
mine  febris  hectica,  calor  versatilis,  sudores  debilitan¬ 
tes,  diarrhoea,  sensus  formicationis  in  columna  verte¬ 
brali  et  cachexia  ingruit,  tabis  dorsalis  sub  nomine  no¬ 
ta.  Ast  non  solum  corpus,  sed  et  mens  voluptate  nimia 
summopere  patitur,  ita  ut  sensorium  commune,  et  quidem 
ex  antagonismo,  graviter  adficiatur,  mens  hebescit,  ani¬ 
mus  timidus  et  irresolutus,  character  moralis  titubans 
non  ratione,  sed  animalium  more  sensualitate  ad  actio¬ 
nes  ducitur,  suntque  illi  praecipue  heluones,  immodici 
in  edendo  et  bibendo  praecipue  spirituosorum.  Ad  mu¬ 
nera  strenua  ineptus,  fidem  non  servans,  amorem  ve¬ 
rum  ignorans ,  immodicus,  fraudulentus,  in  miseriis  so- 


28 


lummodo  vivit.  Causae  vero  voluptatis  in  diem  crescen¬ 
tis  sunt:  Nimia  populatio  in  urbibus  majoribus,  nam 
ubi  multi  homines ,  ibi  pauca  exempla  mala  non  ad¬ 
sunt  5  —  Generatio  et  educatio:  Nam  multis  volup¬ 
tatem  innatam  esse,  experientia  constat,  uti  de  aliis  ma¬ 
lis  scimus  e.g.  de  phthisi  pulmonali,  quae  a  patre  ad 
lilium  transit.  Quid  educatio  hac  ratione,  respectu  cibi, 
potus ,  phantasiam  lasciviis  exaltando  etc.  possit  , 
nemini  non  notum ,  ita  ut  nimia  genitalium  calefactio 
vitetur,  baculis  non  equitent  pueri,  non  titillatione 
exagitentur  infantuli ,  ut  nauseosa  non  committatur  os¬ 
culatio  ,  consuetudo  mala ,  qua  syphilis  facile  propaga¬ 
ri  potest.  Ulterius  praematura  mentis  evolutio  nimia 
voluptatum  cupiditas  —  sensuum  et  imaginationis  in¬ 
citatio,  porro  qua  causa  primaria  evolutio  moralis  ne¬ 
glecta,  seductio  omnis  generis,  tandem  et  vestes.  — 
Denique  conjugium  infelix,  cujus  causa  saepe  in  ideis 
nimis  exaltatis  quaerenda ,  contra  quod  malum  opti¬ 
mum  remedium  est,  pro  mundo  et  non  pro  phantasia 
vivere,  hominem  minime  Deo  aequiparando.  —  Con¬ 
jugium  coactum  vario  modo  felicitatem  hominis  turbat , 
prouti  aetas ,  sanitas ,  character  moralis  unius  alterius- 
que  differunt.  Homines  ergo  matrimonium  nonnisi  ex 
vero  et  sincero  mutuo  amore  absque  ulla  coactione 
utriusque  personae  parentum ,  non  lucri  ergo ,  prout 
hodie,  proh  dolor!  magis  in  detrimentum,  quam  commodum 
familiae  et  generis  humani  contingit  ^  inde  illa  dissidia 
daemone  pejora,  inde  rixae  et  offendicula  communiter 
provenire  solent ;  sed  ex  vero  et  sincero  amore  mutuo 
contrahere  debent,  si  felices  beatique  in  hoc  mundo 
vivere  cupiunt.  —  Conjugium  posteritatis  expers  plit- 
riraum  saepe  ad  turbandam  felicitatem  confert,  cujus 
culpam  saepius  neuter  gerit  et  nonnunquam  e  malo  pro¬ 
cedit  ,  quod  solummodo  prudens  medicus  tollere  scit. 
Conjugium  inaequale  et  quidem  ratione  aetatis ,  si  seni¬ 
culus  virginom  ad  aedes  ducit,  aut  vetula  cum  adolcs- 

centulo  connubium  init,  status  admodum  dolendus, 
talis  enim  seniculus  vires  suas  adhuc  in  organismo  vi¬ 
gentes  ante  tempus  consumit,  proles,  si  quas  generat, 
nec  sanas,  nec  longaevas  procreare  potest,  uxorem  in¬ 
contentam  reddit,  et  sic  sibi  et  uxori  detrimentum  pa¬ 
rat,  cupit  quidem  ab  uxore  sua  amari,  ast  frustra  amo¬ 
rem  sibi  sincerum,  nisi  simulativum,  nunquam  lucrabi¬ 
tur  ,  sed  uxorem  suam  aut  in  moerorem  animi  dejiciet, 
unde  sequelae  morborum  uxoris  variae  fontem  agnos¬ 
cunt  aut  eam  ad  id  deducet,  ut  marito  suo,  sive  clan¬ 
culum  sive  palam  repudiato  cum  altera  persona  sibi 
amata  vitam  ducere  cogatur,  inde  dissidia  quam  pluri¬ 
ma  exoriri  solent,  quae  nec  quietam,  nec  sanam  vitam 
hoc  in  mundo  ducere  sinunt.  Multo  adhuc  turpius  est, 
si  vetula  edentula  juveni  homini  matrimonio  jungeretur, 
ex  quo  haud  minores  inamoenitatum  sequelae  oriri  pos¬ 
sunt.  Quare  parentibus  summe  invigilandum  est,  ut  dum 
soboles  suas  matrimonio  jungere  intendunt,  si  vel  mi¬ 
nimam  erga  suos  prognatos  scintillam  amoris  parenti- 
lis  habent,  ne  eas  ad  hanc  vel  illam  personam  ducen¬ 
dam  cogant,  ne  suas  proles  turpis  lucri  gratia  cum  cer¬ 
ta  persona  matrimonio  jungere  sinant,  quin  prius  eas 
sincere  examinare  et  earum  verum  amorem  erga  eam 
personam,  quam  ducturae  proles  forent,  observarent,  ni 
suas  proles  usque  ad  tumulum  ante  tempus  in  summum 
infelicitatis  discrimen  conjicere  velint.  —  Conjugium  re¬ 
spectu  sanitatis  infelix,  cujus  tristes  elFectus  in  sanitatem 
et  moralitatem  nuptorum,  posteritatem  et  civitatem  ma¬ 
ximi  sunt.  Cuique  ,  qui  non  penitus  a  morbo  reconvaluit, 
qui  lue  venerea  laborat,  nuptiae  interdicendae,  major 
gradus  debilitatis,  cachexia,  morbi  nervosi,  epilepsia, 
hysteria,  h^^pochondria ,  ulcera,  induratio  mammarum, 
fluor  albus,  cancer,  conjugium  vetant.  —  Quod  perversi¬ 
tatem  nisui  sexuali  satisfaciendo  adtinet ,  dicendo  de  ona- 
nia,  de  Tribadum  ludis,  de  sodomia  etc.  omnia  haec 
scelera  inferiorem  animalibus  hominem  deprimunt  et  om- 

nia  supra  notata  mala  citius  et  in  majori  gradu  provocant^ 
praecipue  si  perpendimus^  quod  ejusmodi  scelus  cerebrum 
et  nervos  praecipue  adgrediatur^  unde  summa  nervorum 
sensilitas^  memoriae  hebetudo,  melancholia,  h3  pochondria, 
autochiria  oritur.  —  Quamvis  autem  secretum  semen 
resorbeatur  et  in  corporis  ac  virium  incrementum  insu¬ 
matur,  eaque  resorptio  siiiiul  sit  praesidium,  quo  homo 
sine  omni  incommodo  abstinere  a  venere  possit  ^  non 
.  tamen  desunt  exempla,  ubi  pertinax  castitas  in  viris 
nauseam,  tristitiam,  melancholiam,  vesaniam,  maniam , 
encephalitidem  suscitavit,  praesertim  illo  casu,  ubi 
gaudio  amoris  quisque  jam  fruebatur.  Haec  vero  phae¬ 
nomena  morbosa  resorptis  potius,  inque  sanguinem 
delatis  volatilibus  seminis  particulis,  quam  locali  con¬ 
ceptaculorum  distentioni  tribuenda  esse  cel.  Frank 
merito  jure  pronunciat.  Constat  etiam  ex  desuetudine 
et  exercitatione  nimia  aliarum  facultatum  libidinis  sen¬ 
sum  stupore  obrui. 

Conjugium,  Elapso  effervescentiae  hujus  tempore, 
ubi  phantasia  nimis  vaga  experientia  jam  magis  limitata 
et  nisus  generandi  jam  magis  rationi  saniori  subjectus, 
aetate  ergo  virili ,  ubi  pulchrum  virium  vitalium  aequi¬ 
librium  et  formosa  corporis  conformatio  et  perfectio 
conspicitur ,  amore  ad  altioris  dignitatis  gradum  adv^ecto 
homo  juxta  naturae  vias  altiora  desiderans  vitae  amoe¬ 
nitates  et  pericula  solus  non  amplius  perferre  cupiens, 
suasque  somaticas  et  psychicas  virtutes  ad  alios  trans¬ 
plantare  exoptans,  a  natura  ad  speciem  conservandam 
incitatus  vir  mulierem  seligens,  ad  aedes  conjugem 
.  ducit,  et  sic  matrimonio  celebrato  amor  pulcherrimo 
candore  nitet,  et  revera  lucis  divinae  radius  nominari 
meretur.  Principale  igitur  momentum  atque  totius  tam 
praesentis,  quam  futuri  hominis  fundamentum  est  ma¬ 
trimonium  seu  illa  naturalis  et  legitima  copula  inter 
marem  et  foeminam,  bene  valentes ,  nec  non  propor- 
tionata  aetate  praeditos ,  ex  mutuo  sincero  amore  con- 

(ract.a  vigenSj  quae  copula  homini  recl  e,  valenti  ad  pro¬ 
pagandum  et  conservandum  genus  humanum,  jure  na¬ 
turae  competens ,  ab  ipso  conditore  universi  praecepta 
et  benedicta  esse  legitur.  Hicce  status  est  reapse  na¬ 
turalis,  quum  exempla  omnia  monstrant,  unam  vim  sub 
dualismi^  forma  in  mundo  adparere.  Summopere  con¬ 
jugio  felicitatem  hominis  poni  experientia  constat,  ho¬ 
mines  quippe  matrimonio  juncti  viventes  vires  soma¬ 
ticas  magis  conservant,  et  totius  rationis  usus  ad  cer¬ 
tum  potius  finem  dirigitur  talique  modo  concentus  virium 
humanarum  pro  felicitate  vera  tam  necessarium  tuetur. 
Spectatis  dein  omnium  organorum  in  homine  vigentium 
functionibus,  atque  ad  vitam  universam  in  corpore  hu¬ 
mano  conservandam  conspirantium,  ipsa  etiam  copula 
inter  marem  et  feminam  legitima  atque  rationalis  ad 
vitam  sanam  et  longaevam  ducendam  quodammodo  con¬ 
tribuere  videtur ,  nam  calculo  instituto  conformiter 
plures  matrimonio  junctos  homines  longiorem  aetatem 
attigisse,  quam  caelibes  repertum  est.  Interim  tamen 
et  homines  caste  viventes  sanam  atque  longaevam  vitam 
^duxisse  et  attigisse  non  pauca  exempla  prostant.  — 
Sed  non  solum  ad  vitae  individualis,  sed  etiam  poste¬ 
ritatis  imo  generis  humani  felicitatem  connubium  con¬ 
fert.  Ut  autem  conjugium  ad  salutem  et  felicitatem 
centribuat,  sequentia  respicienda  sunt:  Aetas,  et  qui¬ 
dem  masculae  personae  a  25 — 30  anno  in  temperato 
climate,  feminae  autem  ab  18 — 20  optima  aetas  esse 
censetur,  hac  enim  aetate  organismus  humanus  perfec¬ 
tionis  et  evolutionis  suae  gradum  attingit,  quo  functio¬ 
nibus  organorum  generationi  destinatis ,  officio  suo  si 
his  rationi  conformiter  utantur,  absque  conspicuo  sani¬ 
tatis  et  longaevitatis  detrimento  debite  fungi  queunt. 
Porro  uterque  non  nimis  juvenilis  adhuc  sit^  nam  proles 
inde  provenientes  saepissime  scrophulosas  fieri  exem¬ 
pla  docent,  nec  nimis  aetate  provecti,  nam  tales  pa¬ 
rentes  debiles  plerumque  gignere  liberos  notum  est.  — 

Sanitas,  nam  deperdita  illa,  hilaritas,  pulchritudo,  ani¬ 
mus  contentus  disparet,  et  illius  loco  deformitas,  tris¬ 
titia  et  miseriae  intrant  Sit  ergo  conjux  respectu  in¬ 
crementi  perfecte  evolutus,  color  faciei  vividus,  oculus 
purus  et  vivax,  capilli  et  barba  eminens,  thorax  amplus, 
appetitus  vigens,  animus  hilaris,  vox  virilis.  Corpus 
vero  tenerum,  cutis  mollis,  candida,  thorax  planus, 
tussis,  vox  mutabilis  animusque  versatilis;  oculi  re¬ 
tracti  cum  annulo  caeruleo,  vitrei,  color  faciei  pallidus, 
genae  collapsae,  anima  foetens,  sensilitas  nimia  erga 
calorem  et  frigus  plus  minus  sanitatem  turbatam  indicant. 
Pari  modo  pinguedo  nimia,  caro  spongiosa  non  valde 
commendant,  —  Sit  virgo  bene  formata,  capillos  habeat 
multos  et  molles,  cutim  puram,  genas  florentes;  sit 
animus  hilaris,  vox  clara,  sint  turgidae  mammae.  Si 
vero  has  virtutes  non  possidet  et  sensibilis  admodum 
et  facile  in  syncopen  incidit  et  convulsiones,  tunc  certe 
sanitas  valde  turbata,  haud  multum  gaudii  promittit. 
Quoad  psychen  sit  mens  sana  et  lirmus  character 
moralis,  sit  vir  cupidinis  expers  et  virtute  plenus,  quod 
ex  agendi  et  loquendi  ratione  facile  agnoscitur.  Ab¬ 
horrebit  puella  voluptati  deditum,  bibonem,  otiosum, 
heluonem,  quod  iterum  non  ardue  dignosci  potest.  Tan¬ 
dem  abhorrebit  et  vir  puellam,  nonnisi  aliis  placere  cu¬ 
pientem,  superbientem,  mente  pertinacem.  Pessimum 
vero  omnium  malorum  ecce  aemulatio  est,  quae  veneni 
adinstar  lente  agit,  salutem  et  omnem  felicitatem  veram 
confundens.  Ut  autem  juvenis  et  virgo  talis  et  connubio 
ulterius  felices  esse  possint,  servent  mores  invicem  af¬ 
fabiles  ,  una  parte  desideria  inopinate  explendo ,  altera 
vero  a  rebus  unicuique  ingratis  abstinendo.  Servent 
porro  conjuges  quantum  possibile  sanitatem,  robur,  et 
pulchritudinem.  Praecipuum  etiam  momentum  est  pudor 
et  castitas  morum  et  in  hunc  finem  aurea  veritas  monet, 
ut  conjuges  separate  dormiant. 


Dantur  et  alia  conjugii  exempla ^  uti  polygynia, 
j)oi3'andria  j  quae  vero  ad  veram  hominis  salutem  et  fe¬ 
licitatem  non  conferunt  j  nam  ubicunque  in  natura  vires 
confligunt  unionem  adnitentes,  invicem  sese  exhauriunt 
et  nonnisi  tali  ratione  aliquid  perfectum  procreant,  Ho¬ 
mini  vero  non  solum  somaticae  virtutes,  sed  et  psychi¬ 
cae  insunt,  ita  ut  quodammodo  exaequatio  virium  pene 
impossibilis  sit. 

Pol^^gjmia  est  talis  conjugii  species,  qua  vir  unus 
cum  mulieribus  pluribus  connubium  init,  status  minime 
naturalis ,  utui  apud  nonnullas  gentes  more  animalium 
nonnullorum  occurrat  5  minime  dicendo,  quod  natura 
quasi  ductus  vir,  unam  prae  aliis  diligat,  quod  rudem 
characterem  animalem  referat,  quod  inde  fjicilius  a 
norma  recedat  vivendi  genus,  quod  vires  physicae  et 
psycliicae  magis  dispescantur  ,  quod  tristitia ,  moeror 
ingruat,  invidia,  aemulatio  exsurgat,  quod  amor  et  edij- 
cationis  munus  non  aequabiliter  supra  posteros  diffundi 
possit.  A  parte  somatica  considerando  virium  celeriori 
exhaustioni  et  corporis  debilitati  ansam  largitur,  a  psy¬ 
chica  autem  non  altiorem  rationis  culturam  defendere 
sinit,  taedium  citius  ingruens  inducit  hominemque  scm- 
per  plus  mirius  ad  vitam  inferiorem  animalem  deprimit, 
pulcherrimumque  vitae  actum  ad  humile  voluptatis  infe¬ 
rioris  genus  repellit. 

Polj^andria  est  conjugii  species,  ubi  una  mulier 
cum  pluribus  viris  connubium  init,  exemplum,  quod  qui¬ 
dem  quasi  regula  in  plantis,  sed  longe  alia  ex  ratione, 
rarissime  inter  populos  occurrit  penitusque  naturae  con¬ 
trarium  esse  v  idetur,  nam  una  eademque  vis  unius  ejus- 
demque  characteris  pluribus  viribus  ejusdem  speciei  suf¬ 
ficere  et  aequilibrium  serv  are  non  potest,  haud  praeter¬ 
gressis  sequentibus:  summa  inde  mala  somatica  etpsv^- 
chica  oriri  posse,  summae  characteris  moralis  depra¬ 
vationi  occasionem  praeberi ,  nonnullos  virus  syphiliti¬ 
cum  ex  hoc  fonte  deducere  et  ideo ,  quod  actum  gene- 

randi  penitus  ad  voluptatem  animalem  rejiciat ,  indeque 
summi  elfectus  summe  perniciosi  in  corpus  et  mentem 
humanum  oriantur.  —  Quid  de  illis  censendum,  qui  con¬ 
jugium  odio  prosequuntur,  facile  e  prioribus  elucebit, 
utique  contendere  licet  aut  aliquid  morbosi  hic  subesse, 
aut  quamdam  characteris  moralis  ruditatem  adesse,  prae-^ 
terea  nonnulli  physiologorum  docent,  rarissime  tales  vi¬ 
ros  altiorem  mentis  evolutionem  nancisci. 

Conjugium  ergo,  flos  quasi  amoris  humani  pro  sa¬ 
lute  humana  respectu  conjugum,  infantum  et  civitatis 
maximi  momenti  est,  ita,  ut  fere  omnia  bona,  quibus 
genus  humanum  delectatur,  ex  unico  hoc  fonte  scatu¬ 
riant  ,  quum  e  contra  plurima  mala ,  quae  hominem 
molestant  ex  eodem  fonte  fluant,  modo  infelix  quacum-i- 
que  e  causa  sit. 

Theses  AefendeniMae. 

s 


J^natomia  comparata  physiologiae  oculus. 

II. 

Systema  plantarum  sexuale  L.  tironem  optime  ducit, 
in  hoc  tamen  versato  systema'  naturale  magis 
arridet 

III. 

* 

Systema  vitae  dynamicum  omnibus  numeris  absolutum 
esse ,  cave  credas. 

IV. 

Instinctus  verus  hiatus  medicinae  feliciter  supplet. 

V. 

Conducit  somnus  post  pastum- 

VI. 

Hydropi  non  raro  phlebotomia  medetur. 

VII. 

Psychrolusia  est  fortissimum  diaphoreticum. 

vin. 

Febris  nervosa  primaria  non  datur. 

IX. 


Acarus  pro  effectu,  non  autem  causa  psorae  habendus. 

'  ■  X.  . 

Morbus  scrophulosus  nostro  aevo  frequentior  perperam 
vaccinationi  adscribitur. 

'  XI. 


Commotio  cerebri  ab  extravasato  in  cavo  cranii  saepe 
difficillime  distinguenda. 

XII. 

*'  r 

Cauterium  actuale  princeps  remedium  ad  revellen¬ 
das  contumaces  ossium  et  juncturarum  infiam- 
mationes  .idem 

XIII. 

In  spondylarthrocace  saepe  remedium  sistit  unanimi 
medicorum  consensu  cauterium  potentiale  et  quae¬ 
que  alia  effectu  salutifero  longe  superans. 

XIV. 

Distinctio  inter  coiporriioeam'  feminarum  insontem  etr 
syphilido-  medorrhoicam  nonnunquara  difficillima 
et  j)rorsus  non  eruenda. 

XV. 

Vera  morum  cultura  atque  aestetices  studium  nulli  vitae 
conditioni  tam  necessarium  ac  ipsi  medico. 

XVI. 

Si  tibi  defuerint  medici,  medici  tibi  sunto 

Haec  tria:  mens  hilaris,  reques  moderafa,  diaeta. 


